Tuinier spog met groen vingers | Netwerk24
Tuinier spog met groen vingers
Deur Ora Laubscher 05 Februarie 2019 06:20
Saul Swart in sy groentetuin by Protea Primêr in Napier. Foto: Ora Laubscher
“Ek is baie besorg oor hierdie tuin en is so gelukkig om te sien dat die mense wat hier verbyloop altyd iets moois te sê het en werklik belangstel,” sê Saul Swart, die tuinier.
Protea Primêr in Napier is een van die min skole in die streek wat nog kan spog met ’n volhoubare groentetuin op die skoolterrein. Volgens Saul is die groentetuinprojek ongeveer ’n jaar gelede van stapel gestuur met die ondersteuning van The Drift, ’n landgoed buite Napier.
Vergelyk ’n mens foto’s van die eerste dag toe die eerste sooi gespit en kunsmis en saad afgelewer is, kan jy nie glo dat die kaal stuk grond binne net een jaar in ’n lushof ontpop het nie.
Die persoon wat met sy volgehoue harde werk, aansteeklike entoesiasme en groen vingers die projek gedryf het en steeds bestuur, is Napierdorper, Saul.
Komplimente stroom volgens hom ook gereeld van verbygangers in wat in die verbystap nie kan help om vir ’n wyle stil te staan om die rye mielies, beet, kool, pampoen, blomkool, kool, bone, tamaties en sonneblomme te bewonder nie.
Op ’n vraag wat hulle dan beoog om met die sonneblomme te maak, verduidelik Saul die sonneblomme is eintlik daar om die lastige insekte wat andersins die groente, veral die tamaties, sou getakel het, te kul en weg te lok.
Volgens kenners is dit ’n algemene metode om onwelkome insekte weg van jou groente af te hou.
Die idee van die groentetuin is om groente vir die skool se voedingskema te kweek.
Volgens Saul gee hulle tans ook van die groente aan lede van die gemeenskap wat swaarkry “sodat hulle darem ook iets gesond op die tafel kan hê”.